In ’n rolprent soos Krotoa kan die fliekmaker in wese nie die taalgebruik van 350 jaar gelede perfek weergee nie. Benewens die feit dat ons nie regtig weet hoe die taal toe geklink het nie, sal weinig mense dalk enigsins die rolprent kon volg as ’n mens wél die taal van daardie tyd sou gebruik het.
As iemand wat selwers ’n tiener in die 1980’s was, het Kanarie se makers myns insiens uitstekend daarin geslaag om die periode besonder akkuraat uit te beeld. ’n Paar talige anachronismes in Kanarie het my egter opgeval: My gunstelingmoment in die rolprent is wanneer Germandt Geldenhuys se karakter gil: “Mal vir Mimi!” Hierdie “mal vir X”-konstruksie is ’n redelik resente konstruksie in Afrikaans, en die waarskynlikheid is klein dat dit in 1985 bekend sou wees.
Gerhard van Huyssteen is ’n taalkundige aan die Noordwes-Universiteit. (gerhard.vanhuyssteen@ nwu.ac.za)